अन्नपूर्णमा आर्मीको वर्चस्व
अन्नपूर्ण आधार शिविरबाट घान्द्रुकसम्म आइतबार भएको अन्नपूर्ण म्याराथनमा आर्मीका हरिकुमार रिमाल पहिलो भएका छन् । निर्धारित ४२.१९५ किलोमिटर दूरी उनले ४ घण्टा १६ मिनेट ४८ सेकेन्डमा पूरा गरे । 
घान्द्रुक (कास्की) — अन्नपूर्ण आधार शिविरबाट घान्द्रुकसम्म आइतबार भएको अन्नपूर्ण म्याराथनमा आर्मीका हरिकुमार रिमाल पहिलो भएका छन् । निर्धारित ४२.१९५ किलोमिटर दूरी उनले ४ घण्टा १६ मिनेट ४८ सेकेन्डमा पूरा गरे । आर्मीकै पूर्ण तामाङ ४ घण्टा १७ मिनेट ४२ सेकेन्डमा दूरी पार गरेर दोस्रो भए । तेस्रो स्थान हासिल गरेका आर्मीकै धावक होमलाल श्रेष्ठले ४ घण्टा २० मिनेट ३८ सेकेन्डमा दूरी पार गरे । म्याराथनमा चौथोदेखि दसौंस्थानसम्म क्रमश: रूपबहादुर बुढा, भूमिराज राई, अनिलकुमार वाइवा, दुर्गाराज बुढामगर, रूपलाल बुढामगर, शेरबहादुर थापा र दामोदर बुढामगर रहे । पहिलो भएका हरि, उपविजेता पूर्ण र तेस्रो भएका होमलालले क्रमश: एक लाख, ७० हजार र ५० हजार रुपैयाँ प्राप्त गरे । ६१ धावक सहभागी म्याराथनमा शीर्ष दसले पुरस्कार हात पारे ।हरिले पहिलोपल्ट अल्ट्रा दौडमा सहभागी हुँदै सफलता हात पारेको बताए । ‘जित्छु नै भनेर तयारी गरेको थिएँ,’ उनले भने, ‘पहिलो प्रयासमै सफलता मिल्यो ।’ उनले यसअघि गत जेठ ५ मा भएको कान्तिपुर हाफ म्याराथनमा पनि उपाधि जितेका थिए । लुम्बिनी म्याराथन र सफल पोखरा म्याराथनमा उनी दोस्रो भएका थिए ।‘अब राष्ट्रिय एवं अन्तर्राष्ट्रिय प्रतियोगितामा पदक जित्ने लक्ष्य छ,’ १२ औं दक्षिण एसियाली खेलकुदमा ५ हजार मिटरमा कांस्यपदक जितेका हरिले भने । लुम्बिनीमा उनी दोस्रो हुँदा अन्नपूर्ण म्याराथनमा तेस्रो भएका होमलाल श्रेष्ठले उपाधि जितेका थिए । पूर्णले विभिन्न अन्तर्राष्ट्रिय प्रतियोगितामा सहभागी हँुदै हकङमा भएको अक्सफर्म ट्रेलवाकरसहित केही दौडमा सफलता प्राप्त गरिसकेका छन् । अन्नपूर्ण सेन्चुरी पर्यटन महोत्सवअन्तर्गत ‘अन्नपूर्ण डे’ का अवसरमा पहिलोपल्ट म्याराथन आयोजना गरिएको हो । फ्रान्सेली पर्वतारोही मौरिस हर्जोगले विश्वमै पहिलोपल्ट सन् १९५० जुन ३ मा आठ हजार मिटरमाथिको हिमाल अन्नपूर्ण प्रथम आरोहण गरेको स्मृतिमा उक्त दिवस मनाइन्छ । अन्नपूर्ण आधार शिविरबाट सुरु भएको म्याराथन माछापुच्छ्रे आधारशिविर, बगर, देउराली, हिमालय, दोभान, सिनुवा, भनुवा, छोम्रोङ, घुर्जुङ, चुइले, टाडापानी, भैंसीखर्क हुँदै घान्द्रुकमा पुगेर टुंगिएको थियो । अन्नपूर्ण महोत्सवका संयोजक ललित गुरुङले आगामी वर्षमा पनि म्याराथनलाई निरन्तरता दिइने बताए ।